Imtella' Ġunju 3, 2021 Rapport: Maria Muscat Hija seba' snin ikbar minnha, u lil oħtha tħobbha daqslikieku kienet bintha. Martina tgħid li minn mindu kienet żgħira kienet deċiża li lil oħtha Gayle, li hija down syndrome, se trabbiha hi jekk il-ġenituri ma jkunux jifilħu. Martina tgħid li sa mit-twelid, ma' Gayle għandha rabta kbira ta' mħabba li ma titfissrix bil-kliem. Meta twieldet Gayle bil-kundizzjoni down syndrome, Martina tiftakar tgħid lil ommha li għaliha oħtha hija tarbija bħal kull tarbija oħra… u li se tħobbha b'qalbha kollha. Martina hija seba' snin ikbar minn oħtha, u tgħid li l-imħabba bejn it-tnejn, hija profonda wisq, b'Gayle tkun qisha d-dell tagħha kull meta tkun id-dar. Gayle tħobb l-immudellar u tieħu sehem f'diversi sfilati tal-moda lokali, b'oħtha u anki ommha jtuha l-appoġġ kollu biex anki tispira lil ħaddieħor ma jaqta' qalbu qatt. Meta Gayle tistaqsiha fuq oħtha, għajnejha jixgħelu. Martina qaltilna li tant oħtha hija marbuta magħha li minn mindu saret adulta, bdiet taħseb kif Gayle ma jkun jonqosha xejn, kemm fin-nuqqas tal-ġenituri u anki jekk jiġri xi ħaġa lilha. "Naħseb 'Jekk immut jien qabel min se jieħu ħsiebha? Anki nutar kellimt biex jekk ikolli t-tfal jieħdu ħsiebha, noqgħod naħseb hekk," fissret Martina. Fil-ftit ħin li konna għand il-familja Colombo, Gayle ma qalgħetx idejha minn m' oħtha, u ommha qaltilna li meta oħtha tkun tkun ix-xogħol jew toħroġ, tistaqsi l-ħin kollu meta se taraha. Ommha qaltilna li tħossha mbierka li għandha tifla daqshekk matura u responsabbli, u li fuq kollox lesta li tkun hemm għal oħtha jiġri x'jiġri.